b'\n_START_ARTICLE_\nNotothecta\n_START_SECTION_\nUtseende\n_START_PARAGRAPH_\nSm\xc3\xa5 (gjerne 3-4 millimeter), gulbrune kortvinger, kroppen forholdsvis bred. De kan kjennes fra de fleste av Atheta-artene p\xc3\xa5 den lysere fargen._NEWLINE_Antennene er middels lange. Hodet er gjerne svart, ellers er kroppen ofte forholdsvis lyst gulbrun. Pronotum er mye bredere enn langt, bakkanten noe utbuktet. Dekkvingene er forholdsvis lange (mye lengre enn pronotum), tydelig utvidet bakover, med rett bakkant. Bakkroppen er ganske bred og parallellsidig.\n_START_SECTION_\nLevevis\n_START_PARAGRAPH_\nNotothecta-artene er knyttet til maur og finnes helst i og n\xc3\xa6r maurtuer. Den vanligste arten i Europa, N. flavipes, er knyttet til r\xc3\xb8de skogmaur (Formica rufa-gruppen)._NEWLINE_Den andre arten som er funnet i Norge, Notothecta confusa, er knyttet til reir av maurarten Lasius fuliginosus i hule tr\xc3\xa6r. N. confusa er ikke funnet i Norge p\xc3\xa5 mange \xc3\xa5r og antas \xc3\xa5 v\xc3\xa6re en truet art, om den ikke alt er forsvunnet fra v\xc3\xa5r fauna.'